
ועדת החוקה חוק ומשפט

20.12.2005

הכנסת השש-עשרה






נוסח לא מתוקן

מושב רביעי

פרוטוקול מס' 646

מישיבת ועדת החוקה חוק ומשפט

יום שלישי, י"ט בכסלו התשס"ו (20 בדצמבר 2005), שעה 12:00

סדר היום:
1.
הצעת חוק הבחירות לכנסת (תיקון מס' 56) (מידע מפנקס הבוחרים והוראת שעה), התשס"ו-2005

2. הצעת חוק עברייני מין (הגנה על הציבור), התשס"ב-2002, של קבוצת חברי כנסת


3.
הצעת חוק מימון מפלגות (תיקון – עידוד ייצוג לשני המינים), התשס"ה-2005 של חברי הכנסת אתי לבני, זהבה גלאון וגדעון סער (פ/3671)

נכחו:
חברי הוועדה:
מיכאל איתן  -  היו"ר

נסים זאב

אליעזר כהן

יצחק לוי

אתי לבני

גדעון סער

מוזמנים:
חה"כ עבד-אלמאלכ דהאמשה

עוזרות ליועצת המשפטית: עו"ד קרן ויינשל 



  עו"ד אפרת רוזן

מנהלת הוועדה: דורית ואג
קצרנית: אסתר מימון

1. הצעת חוק עברייני מין (הגנה על הציבור), התשס"ב-2002, של קבוצת חברי כנסת

היו"ר מיכאל איתן:

אני מבקש לפתוח את ישיבת ועדת החוקה, חוק ומשפט. אני מבקש בקשה לרביזיה. היה לנו שינוי בהצעת חוק עברייני מין (הגנה על הציבור), התשס"ב-2002, בקשר לסדרי דין לעניין הגשת בקשה להוצאת צו פיקוח לגבי עבריין המין. צריך להיות שלב של התייעצות, לכן בנוגע לצבא זה ייקבע על ידי שר הביטחון בהסכמת שר המשפטים, ולא כמו שהיה כתוב שם "בהתייעצות". זה מוסכם על הממשלה, והם מבקשים שנעשה שינוי. מי בעד?

הצבעה

בעד – פה אחד

אושרה הבקשה לרביזיה.

היו"ר מיכאל איתן:

 מי בעד השינוי עצמו?

הצבעה

בעד – פה אחד

אושר השינוי בנוסח.

היו"ר מיכאל איתן:

בעד – פה אחד.

2. הצעת חוק הבחירות לכנסת (תיקון מס' 56) (מידע מפנקס הבוחרים והוראת שעה), התשס"ו-2005

היו"ר מיכאל איתן:

 מה מבקשים בחוק הבחירות הזה?

קרן ויינשל:

בישיבה הקודמת שהיתה אתמול על חוק הבחירות לא ידענו אם קיימת קלפי לנכים ביד בנימין ובניצן, שאלה שני הריכוזים העיקריים של התושבים המפונים, ולכן הוספנו את האפשרות להצביע גם במקומות האלה. נודע לנו אתמול שיש ביד בנימין קלפי לנכים. 

גדעון סער:


 מה עם ניצן?

קרן ויינשל:

בניצן אין, ובניצן אנחנו משאירים. 

היו"ר מיכאל איתן:

מי בעד קבלת הרביזיה?

הצבעה

בעד – פה אחד

אושרה הרביזיה.

היו"ר מיכאל איתן:

מי בעד השינוי עצמו?

הצבעה

בעד – פה אחד

אושרה הבקשה לשינוי.

3. הצעת חוק מימון מפלגות (תיקון – עידוד ייצוג לשני המינים), התשס"ה-2005, של חברי הכנסת אתי לבני, זהבה גלאון וגדעון סער (פ/3671)

גדעון סער:


אדוני היושב-ראש, זה נושא שאושר במליאת הכנסת ברוב גדול מאוד בקריאה הטרומית. הצעת החוק היא של שלושה מציגים, שלי, של זהבה גלאון ושל אתי לבני. הצעת החוק אושרה ברוב מאוד גדול לפני מספר חודשים בקריאה הטרומית. יש סוגיה שעלתה בדיונים, ועמדתי אומרת, שצריך להביא בחשבון את הצעת הלשכה המשפטית, ועמדתה לעניין זה זהה לעמדת היועץ המשפטי לממשלה, שדרושים 61 חברי כנסת נוכח הפגיעה הלכאורית בעיקרון השוויון, בג"ץ ברגמן וכן הלאה. דעתי הערכית היא, כי החוק הזה תורם לשוויון ולא פוגע בשוויון, אבל אני מכבד חוות דעת משפטיות, לכן זאת נקודת המוצא שלי. יש כאלה שאומרים שבג"ץ יפסוק אחרת, אבל נקודת המוצא שלי היא כזאת.


מה שהיום אנחנו צריכים לעשות כוועדה, וזה יכול לזכות בהסכמה רחבה, זה להוסיף סעיף להצעת החוק, שקובע תחולה מהכנסת השמונה-עשרה--

קרן ויינשל:

כבר יש.

גדעון סער:


 --ואז אנחנו משיגים שיהיה דין רציפות, אפשר יהיה לדון בזה, ולא הרגנו את הנושא שהושקעו בו מאמצים רבים, והוא עלה לדיון ביום האישה הבין-לאומי, עצם הרעיון איך אפשר להגיע לייצוג נשים.


אדוני היושב-ראש, אני רוצה להרחיב כי אני יודע שהיתה מחלוקת בעניין הזה, כפי שפתחת ואמרת. אנחנו חיים עם ייצוג נשים בין הנמוכים בעולם המערבי, שהוא לא מתרומם באופן משמעותי ב-60 שנות קיום המדינה. יש כאלה הטוענים: בואו נפתור את זה כפי שנוהגות מדינות מתוקנות מסוימות, על יד מכסות, נכריח שיהיה שיעור מסוים בכל רשימה. הדרך הזאת קודם כול שנויה במחלוקת מהטעם שיש מפלגות, יושב פה נציג סיעת ש"ס, שאין להן בכלל נשים ברשימת הנציגים לכנסת, כולל ציבור נשים שמאמין שכך צריך להיות ומצביע לרשימה, וזה גם לגיטימי. אני חושב שזה לא טוב, אבל זה גם לגיטימי. אם אנחנו מתערבים על דרך "כפייה", אנחנו בעצם פוגעים באוטונומיה של המפלגות ובזכות שלהן להתאגד ולעשות את רצון הבוחר לפי דרכן. 


שברנו את הראש לדרך נכונה שיכולה להביא אותנו לתוצאה, כי הבנו שבלי לעשות כלום לא נגיע לתוצאה. הגענו למסקנה ששיטה שמתגמלת מפלגות על ייצוג נשים היא שיטה טובה, כי היא אומרת להם: אתן תהיו יותר שוויוניות, תקבלו אחוז מסוים יותר במימון המפלגות. המדינה תעודד שוויוניות, היא לא תכריח את מי שלא עושה את זה והיא גם לא תפגע במימון של מי שלא עושה את זה. 


נכון שאפשר למצוא הסתייגויות ואמרו: קונים בכסף, יש כאלה שאומרים כל מיני אמירות, אבל בסופו של דבר, אם אנחנו מתייחסים ברצינות לסוגיה הזאת של שוויון בין המינים, שאחד ההיבטים החשובים שלו הוא ייצוג הולם בבית הזה שבו נחתכים כל הדברים החשובים במדינה, אנחנו לא יכולים להישאר בלי תשובה, ואני אומר שזאת הדרך הכי מתונה והכי מידתית.


אני מבקש להעביר את הוויכוח לכנסת השבע-עשרה, לא נחיל את זה על הבחירות הקרובות, נעביר את זה בקריאה ראשונה, והכנסת הבאה תדון בעניין הזה.

אליעזר כהן:

 רעיון טוב.

היו"ר מיכאל איתן:

לעניות דעתי, מה שייצא מכל החוק הזה זה בסך הכול תוספת מימון למפלגות, אני לא רואה את המפלגות מתרגשות בגלל תוספת כזאת או אחרת. אם כבר, לפחות שזה יהיה מרמה מסוימת. כלומר, עבור מספר הנשים הראשון לא יקבלו שום תוספת.

אתי לבני:

 מעל 30%.

קרן ויינשל:

הנשים הראשונות ב-30% מקבלות גם כן תוספת.

גדעון סער:


 אם כך, אני מבקש לתקן. אם המפלגה עברה רף מסוים, היא מקבלת מעל הראשון. אם היא לא הגיעה לרף, אם יש לה 20%, היא לא מקבלת כלום. 

קרן ויינשל:

אז מקבלים על כל אחת מהנשים.

גדעון סער:


אפשר להגיד לי: אל תקבע 50% אלא 30% לדוגמה, אבל ניסינו להגיע לאיזון.

היו"ר מיכאל איתן:

כמה הצעתם?

גדעון סער:


 מי שיש לו מעל 30% נשים.

קרן ויינשל:

מי שיש לו מעל 30% נשים מקבל חצי יחידת מימון עבור כל אישה.

אתי לבני:

 אין שום מפלגה שיש לה את השיעור הזה.

גדעון סער:


 אם הם לא יתרגשו, זה לא יעלה כלום, אם הם יתרגשו וישלבו נשים, מצוין, הם ישלבו נשים.

אתי לבני:

 יש לנו מסמכים של הממ"מ, שבהרבה מאוד מדינות משתמשים בכלים חוקתיים, או על ידי קווטות או על ידי תוספת מימון או על ידי קנסות. בכל מדינה שהפעילו את המנגנונים האלה,  היה שינוי בייצוג נשים. יש לנו הניירות האלה. 


אני רוצה להתייחס לחוות הדעת של ד"ר סוזי נאות, ולשיחה ארוכה שהיתה לי עם פרופסור דפנה ברק. שתיהן תומכות מאוד בנושא הזה. ד"ר סוזי נבות אומרת שדווקא הסוג הזה של העדפה מתקנת הוא ביטוי לעיקרון השוויון. הצעת החוק איננה פוגעת בעיקרון השוויון, נהפוך הוא, היא נועדה להגשימו באמצעי שהוא סביר ומידתי.

היו"ר מיכאל איתן:

זה כמו שהמלחמה לא נועדה לשם המלחמה, היא נועדה לשם השלום. אחרי שמנצחים במלחמה מקבלים שלום. לכן מי שלמשל רוצה שלום, הוא צריך לסבסד את המלחמה, כי על ידי סבסוד המלחמה מביאים את השלום.

אתי לבני:

 זה מה שאומר בוש. 


בבוקר דנו בחוק של יוסי שריד לגבי השחיתות, זה חוק מאוד בעייתי, אבל יש לו איזה ערך מבחינה חינוכית, מבחינה הצהרתית. החוק הזה יש בו ערך מבחינה חינוכית והצהרתית.

היו"ר מיכאל איתן:

אותי שכנעת.

אתי לבני:

 למי להסתכל עכשיו, האם לנסים זאב? האם ליצחק לוי? אני לא יודעת מה עם החרדים, אבל המפד"ל או הדתיים הלאומיים- - -

יצחק לוי:

 אני לא במפד"ל ברוך השם.

אתי לבני:

 אני יודעת, אבל אני מדברת על דתיים לאומיים.

נסים זאב:

 אדוני היושב-ראש, החוק הזה פוגע במעמדן של הנשים בכך שצריך להריץ אותן להיבחר רק בעקבות שלמונים שהמפלגות צריכות לקבל עבורן. זאת אומרת, צריך לעודד מפלגה כדי להאמין שזכותה להיבחר, זה פשוט ביזיון האישה. את רואה את זה בעין שונה ממני.

גדעון סער:


אם ש"ס תקצה מקומות לנשים ברשימה לכנסת- - -

היו"ר מיכאל איתן:

הם יקבלו לא חצי, פעם וחצי.

אתי לבני:

 נסים זאב תמיד דואג לנשים שהן ירגישו טוב.

נסים זאב:

זה מאוד מדאיג שצריכים להביא בחקיקה את העניין שאישה צריכה להיבחר.

אתי לבני:

 למה אתה פטרון עלינו במה שאנחנו צריכות להרגיש? אנחנו מרגישות טוב עם זה.

היו"ר מיכאל איתן:

היתה לא מזמן הצעת חוק חולה נוטה למות. סיעת ש"ס תמכה בהצעת החוק הזאת. 

נסים זאב:

 נכון.

היו"ר מיכאל איתן:

למה קראת לי רוצח כשהבאתי אותה בקריאה הראשונה?

נסים זאב:

 אני התנגדתי לזה.

היו"ר מיכאל איתן:

הרגע אמרת לי: נכון, ש"ס תמכה, אבל כשהבאתי את זה קראת לי רוצח.

נסים זאב:

 אני? חס ושלום.

היו"ר מיכאל איתן:

אני נשבע לך, קראת לי רוצח. צעקת לי: אתה רוצח. 

נסים זאב:

 אם אמרתי את זה, אני מוכן לעשות כיפור שני.


אני רוצה לסיים את דברי. עצם הדבר שנשים מועמדות, הן כבר מביאות יותר קולות, את הבונוס אותן מפלגות כבר מקבלות.

היו"ר מיכאל איתן:

הייתי מנסח את דבריך אחרת, אישה שהיא מועמדת, צריך להטיל ספק אם היא בכלל אישה, כי אישה לא יכולה להיות מועמדת, מה לאישה להיות מועמדת בכנסת כשהיא צריכה לדאוג לבית...

נסים זאב:

 מפלגת ש"ס מאמינה שאדם חייב לכבד את אישתו יותר מגופו, זו ההלכה.

היו"ר מיכאל איתן:

רבותי, מי בעד העברת החוק לקריאה הראשונה? מי נגד?

הצבעה

בעד – 3

נגד – 2

אושר להעביר לקריאה הראשונה את הצעת חוק הצעת חוק מימון מפלגות (תיקון – עידוד ייצוג לשני המינים), התשס"ה-2005.

היו"ר מיכאל איתן:

 תודה.

הישיבה ננעלה בשעה 12:25

